Forklaring bekreftelse foreløpig regnskap

# Bekreftelse av foreløpig statsregnskap for 2021

Departementene vil motta en e-post fra Direktoratet for forvaltning og økonomistyring (DFØ) med foreløpig regnskap. Her vil det bl.a. være vedlagt to regneark. Det ene er foreløpig statsregnskap og vil hete ”Fagdep\_nn\_202112.xls” (der nn er departementsnummeret). Dette arket vil inneholde en fane for inntekter og en for utgifter. Det andre arket er bekreftelse av mellomværende og vil hete ”Bekreftelse av mellomværende\_nn.xls” (der nn er departementsnummer).

De 2 regnearkene skal benyttes i arbeidet med å bekrefte statsregnskapet for 2021. Dette innebærer at departementet, for egne regnskapsposter (kapittel/post/underpost og mellomværende), kontrollerer og bekrefter regnskapstall slik de skal fremstå i det endelige statsregnskapet. I tilfeller hvor kontrollen avdekker avvik må departementet anmode om ompostering i statsregnskapet.

I tillegg er det i rundskriv R-8/2021 beskrevet hvordan mellomværende i statsregnskapet for 2021 skal håndteres. Mellomværende skal presenteres per virksomhet, og årets endring skal forklares når denne anses å være vesentlig.

Nærmere beskrivelse av kontroller, eventuell anmodning om ompostering, forklaring av mellomværende og bekreftelse av regnskapet finnes nedenfor.

# Kontroll av statsregnskap for 2021

***Kontroll av foreløpig bevilgningsregnskap for periode 01.01-31.12.2021***

Departementet skal kontrollere alle regnskapsposter (inntekter og utgifter) i rapporten ”Fagdep\_nn\_202112.xls” ( opp mot respektive regnskapsposter slik de skal fremstå i endelig bevilgningsregnskap. Dersom kontrollen avdekker feil eller mangler i det foreløpige bevilgningsregnskapet, skal departementet anmode om ompostering i statsregnskapet, jf. punkt 3 nedenfor.

**Kontroll av regnskapsførernes mellomværende per 31.12.2021**

Hvert departement skal innhente utgående saldo for mellomværende med statskassen per 31.12.2021 fra sine underliggende virksomheter. Utgående saldo registreres på egen linje for respektive virksom­heter i kolonnen *Bekreftet mellomværende* i dokumentet ”Bekreftelse av mellomværende\_nn.xls”. *Bekreftet mellomværende* skal samsvare med beløpet i kolonne *Utgående saldo 202112* for aktuell virksomhet. Dersom det er avvik mellom disse beløpene, må DFØ kontaktes slik at videre framdrift kan avklares. Vi viser for øvrig til R-107 (<http://www.regjeringen.no/Upload/FIN/Vedlegg/okstyring/rundskriv/faste/R_107_2013.pdf> ) for nærmere beskrivelse av uoppklarte differanser som gjelder tidligere års regnskap.

# Anmodning om ompostering i statsregnskapet

Hvis ovennevnte kontroller avdekker feil eller mangler i foreløpig statsregnskap, skal departementet anmode om ompostering i statsregnskapet.

Skjema for omposteringer finnes her (se skjema 2):

<https://dfo.no/fagomrader/rapportering-til-statsregnskapet/arsoppgjor/>

For å lette utfyllingen av skjemaet er det lagt til merknader/beskrivelser på cellene som skal fylles ut. Skjemaet lagres før utfylling (kun de lyseblå feltene fylles ut av departementene, øvrige felt er til bruk for DFØ og vil delvis fylles ut automatisk) og returneres elektronisk som Excel-fil, jf. punkt 5 nedenfor.

Anmodning om ompostering skal inneholde omtale av posteringen på samme måte som gitt i brev tidligere år. Det er et eget felt for dette i skjemaet. Merk også at omposteringer skal skje på virksomhetsnivå (der bilaget opprinnelig er ført i hovedbok).

Hvilke regnskapsposter som er berørt, saldo for den enkelte post slik den fremkommer i foreløpig regnskap, endringen slik den fremkommer i anmodning om ompostering og den korrekte saldoen slik den skal være i det endelige årsregnskapet skal i tillegg synliggjøres i Tabell 1 i bekreftelsesbrevet, jf. punkt 5 nedenfor om bekreftelse av statsregnskapet*.*

Ved anmodning om ompostering som har til hensikt å korrigere uoppklarte differanser mellom virksomhetens kontantregnskap og statsregnskapet som gjelder tidligere års regnskap henviser vi til R-107.

# Forklaring av mellomværende med statskassen

DFØ fastsetter om årets endring i en virksomhets mellomværende skal betegnes som vesentlig, og derfor må forklares. Virksomheter med mellomværende som skal forklares er markert med teksten *Forklares* i kolonnen *Endring i mellomværende* i dokumentet ”Bekreftelse av mellomværende\_nn.xls”. Forklarin­gen skal bygge på virksomhetens spesifikasjon av interimskontoer, og det skal fremkomme om endrin­gen skyldes spesielle forhold eller om endringen kan anses som normal. Forklaringen gis i bekreftelsesbrevet Tabell 2, jf. punkt 5 nedenfor om bekreftelse av statsregnskapet*.*

# Bekreftelse av statsregnskapet

Det er utarbeidet en mal for bekreftelsesbrev som departementene skal benytte ved bekreftelse av regnskapet (se skjema 1):

<https://dfo.no/fagomrader/rapportering-til-statsregnskapet/arsoppgjor>

* Dersom kontrollene ikke avdekker avvik, bekreftes regnskapet i bekreftelsesbrevet ved at departementet daterer og signerer brevet (av statsansatt med myndighet til dette).
* Dersom kontrollene derimot avdekker avvik skal departementet i tillegg gi en aggregert oppstilling per konto og virksomhet i Tabell 1 i bekreftelsesbrevet. Anmodning om omposteringer skal utgjøre grunnlaget for dette.

Skjema for anmodning om ompostering (jf. punkt 3 ovenfor) vedlegges bekreftelsesbrevet.
* Dersom DFØ har bedt om forklaring på vesentlige endringer i mellomværende med statskassen, fylles i tillegg Tabell 2 i bekreftelsesbrevet ut (jf. punkt 4 ovenfor) før regnskapet bekreftes.

Signert, skannet bekreftelsesbrev, vedlagt eventuell anmodning om ompostering, sendes elektronisk i regneark-format så snart som mulig, og **senest innen 10.2.2022** til statsregnskap@dfo.no. Vi minner om at det i tillegg skal sendes kopi per e-post til Riksrevisjonen.

På bakgrunn av mottatte omposteringer vil DFØ ferdigstille bevilgningsregnskapet som deretter sendes departementene for endelig bekreftelse (underskrift av statsansatt med myndighet til dette) i PDF-format. DFØ fastsetter frist for returnering når ferdigstilt bevilgningsregnskap oversendes.